Owé, wɔ́ wámā ńgɔ̄ ó ngákom sí, m̀bɔ̄ ńnōmo wama énye a ngáyali yób; ngə́ malóē byá, etíe etíé bí ńtə́lə ma ósū. 14Tógán fɔ̄ɔ̄ mínā bə́sə, mǐ wog ! Zá ḿfē yǎ á ébā bə̄vɔ̄g á ngákad é mam má? Ńdɔ̄ hḿ ényɔ́ Ńtondôbə ǎ diŋ á zu dzálā ḿbəmbə ǹyián wōē, a lúman ai Babilón ai ngul Bəkaldéan dzié. 15Ma, ma fɔ́ɔ́ mə ngákɔ́bɔ; owé, mǎ mə̄ ngálóē nyé, mə ngábɔ̄ nə́ á zu, ńdɔ̄ fə esíé dzíé yâyi vú! 16Súbúgán ma vá, mǐ wog é dzam dí: mə nə eki, a tádigi á mə̄tádí təge kɔ́bɔ́ á məsoé; a tádigi ábōg dzǎm tē lə́ ngábɔɔban, və mə tɔá vālá; ńdɔ̄ hḿ étətəg dzí, Ǹtondôbə Zambá énye hḿ a lóm mā ai Ǹsísīm wóé. 17Ná ńgɔ̄ hḿ Ńtondôbə a dzó, M̀fúfúbu yǎ Ísraɛ̂l: Ma, Ǹtondôbə Zambá woe, yǎ māyə́gələ wa nə́ ó bi m̀fí étēde, yǎ māwulu ai wa é zěn wākî nyí. 18É é ! Ngə́ ó vógolo tē mə̄béndé máma, ngə́ mvɔ̄í dzoe e nə anə́ óswē, ngə́ sósōó woe a nə anə́ məsog mə́ máŋ; 19ngə́ mvɔŋ bod dzoe é ǹtɔ̄bɔ́ ánā anə́ ńsə́ləg, bɔ́n bóe anə́ ásə̄sáŋ ngɔg: dzwé dóe təge dzǎm man ngə́ á dīm á mís máma. 20Kwíán á Babilón ! Túbán ayɔ̌ŋ Bəkaldéan ! Yédân dɔ́ á yób étēde, bod bə́ wog, kadán fwé tě a kələ kwí á ńnyie sí, dzóán nâ: «Ǹtodôbə ǎ kōdē étūgā dzíe Dávid». 21Bá ndzí kig wóg ékōdé éyɔŋ ǎ wulugu ai bɔ́ á ńkōd ńnam. Ású dábán a ngábɔ̄ nâ məndím mə́ sōē á ńkōm, owé a ngásal ǹkóm məndím mə́ ngakwí ! 22Dzam dá təge ai mvɔí, nálā ńgɔ Ǹtondobə a dzó ású bə́bé.